Það er klassískt fyrirbæri að listamannsefni fari út í heim , mennti sig og fullnumi sig í list sinni og snúi svo aftur heim í bæinn sinn , þorpið eða sveitina og sýni hvað þau hafa lært . Flytji með því þakkir sínar til þeirra sem ólu þau upp eða sýndu þeim stuðning um leið og þau segja : Hér er ég , þetta varð úr mér , svona er ég orðinn stór . Í sumar frumsýndi Smári Gunnarsson , sonur Hólmavíkur , einleikinn Skjaldbökuna á Hólmavík , undir stjórn Árna Grétars Jóhannssonar , og dregur enga dul á að þar er hann að hylla þorpið sitt og íbúa þess . Sýningin er núna komin suður og ég sá hana í Norðurpólnum í gærkvöldi . Smári sækir sér mjóan söguþráð eða sögumiðju í veiðimanninn Einar Hansen og ævintýralegan feng hans í risaskjaldböku sem hann dró á land í Hólmavík árið 1963 . Smári fæddist ekki fyrr en rúmum tuttugu árum seinna en þetta er samt persónulegur leiktexti því Smári náði að kynnast Einari , sem var um það bil áttatíu árum eldri en Smári . Þá var Einar fluttur suður en bað sex ára snáðann að passa bátinn sinn sem hann varð að skilja eftir á Hólmavík . Starfið gerði Smára bæði stoltan og glaðan á sínum tíma , eins og hann sýndi skemmtilega í sýningunni , og leikmyndin lætur í það skína að það sé lifandi minning um bátinn sem kemur honum af stað að segja þessa sögu . En söguna af risaskjaldbökunni hefur hann frá þorpsbúum sem muna hálfa öld aftur til baka . Smára verður þó ekki eins mikill matur úr þessari sögu og vænta mætti . Við förum ekki í veiðiferðina með Einari eða fylgjum örlögum skjaldbökunnar almennilega eftir að hún kemur í land . Mest verður honum úr viðbrögðum heimamanna við veiðifréttinni . Annars er þessi stórkarlalega saga fyrst og fremst yfirskin , tilefni Smára til að tala um Hólmavík og til að sýna hvað hann kann . Og hann kann alveg glás . Hann hefur fallega sviðsframkomu og hreyfingar , ágæta rödd og góða eftirhermuhæfileika – sem kemur sér vel þegar einn maður þarf að leika margar persónur . Hann kann líka prýðilega að segja sögu , en sú kunnátta hefði nýst honum betur ef hann hefði verið með bitastæðari texta . Það er óskandi að hann fái fljótlega tækifæri til að sýna enn betur hvað í honum býr . Silja Aðalsteinsdóttir